**Изборни програм *Одрживи развој***

**Одрживи развој** је концепт коме данас припада централно место у разматрању дугорочне перспективе опстанка и напретка човечанства.

Одрживи развој чине три аспекта:

• **Економска одрживост** (економски раст и развој)

• **Еколошка одрживост** (интегритет екосистема)

• **Социјална одрживост** (једнакост, оспособљеност, доступност и учешће појединца у друштвеном животу)

Трансформација друштва према моделу одрживог развоја изискује промене у готово свакој области друштвеног живота. Понајвише се то односи на образовање које би у 21. веку требало да претрпи значајне промене у духу циљева и принципа одрживог развоја. Образовање је основ и кључни фактор за остваривање економског, друштвеног и еколошког развоја земље.

Према Унеску циљ образовања за одрживи развој је пружање помоћи људима у процесу развоја вештина и ставова, као и у стицању знања које би им омогућило да доносе одлуке од значаја за себе и друге, како сада тако и у будућности. Одрживи развој подразумева развој уз вођење рачуна о будућности, ограничености ресурса и опстанка који тај развој не би требало да угрожава.

Образовање за одрживи развој треба да буде усмерено на омогућавање значајних образовних искустава која подржавају одрживо понашање, тиме обухватајући образовне институције, радна места, породицу и заједницу. Конфликт између потребе економског и социјалног развоја савременог друштва и очувања све оскуднијих природних ресурса чини одржи развој темом актуелном како на глобалном и локалном нивоу тако и на нивоу сваког појединца.Концепт образовања за одрживи развој је нешто више него образовање о одрживом развоју. Образовање за одрживи развој, поред знати, нужно се односи и на чинити. То ово образовање доводи у природну везу са развојем општих међупредметних компетенција. Веза између образовања за одрживи развој и општих међупредметних компетенција је сложена.

Ширење знања о одрживом развоју у ужем смислу јесте предуслов и важно оруђе за добро управљање, доношење одлука и промоцију демократије, јачање капацитета појединаца, група, заједница, удружења и државе у просуђивању и приликом избора у корист одрживог развоја.

Да би се то постигло, образовање за одрживи развој мора да осигура интеграцију знања из свих релевантних сектора (животна средина, економија, друштво) с посебним акцентом на примени тих знања да би се обезбедио квалитетнији живот за све грађане.

**Еколошке димензије** одрживог развоја:

• Управљање опасним и безопасним отпадом и емисијама штетних гасова;

• Употреба обновљивих извора енергије;

• Елиминација токсичних материја.

**Друштвене димензије** одрживог развоја

• Здравље и сигурност људи;

• Утицај локалне заједнице на квалитет живота;

• Корист од хендикепиране групе људи.

**Економске димензије** одрживог развоја

• Стварање нових тржишта и могућност развоја трговине;

• Смањење трошкова кроз већу ефикасност – мања експлоатација енергије и материјалних извора;

• Стварање додатне вредности.

Изборни програм, ***Одрживи развој*** треба да користи широку лепезу процесно и ка решењу оријентисаних наставних метода, које би биле прилагођене ученику. Осим традиционалних, ове методе би требало да обухвате, између осталог, дискусије, концепцијско и перцепцијско картирање, философске упите, разјашњење вредности, симулације, сценарије, моделирање, опонашање ситуације кроз глуму, игре, информациону и комуникациону технологију, анкете, студије случаја, екскурзије и наставу у природи, пројекте којима би управљали ученици, анализе добре праксе...